ΓΡΑΠΤΗ ΕΡΩΤΗΣΗ E-1075/99

υποβολή: Anne McIntosh (PPE) προς την Επιτροπή

(20 Απριλίου 1999)

Θέμα: Υποψήφιες χώρες

Θα μπορούσε η Επιτροπή να προβεί σε μια εκτίμηση για το βαθμό στον οποίο η Ουγγαρία, η Πολωνία και η Τσεχική Δημοκρατία εκπληρώνουν τα κριτήρια της συμφωνίας της Κοπενχάγης, καθώς και για τις δυνατότητές τους να ανταποκριθούν στις υποχρεώσεις τους εντός του συμπεφωνημένου χρονοδιαγράμματος της εντάξεώς τους στην Ευρωπαϊκή Ένωση;

Απάντηση του κυρίουvan den Broek εξ ονόματος της Επιτροπής

(3 Μαΐου 1999)

Ο βαθμός στον οποίο η Ουγγαρία, η Πολωνία και η Τσεχική Δημοκρατία πληρούν τα κριτήρια προσχώρησης της Κοπεγχάγης αναλύεται στις επιμέρους τακτικές εκθέσεις της Επιτροπής του έτους 1998.

Η Ουγγαρία εξακολουθεί να πληροί τα πολιτικά κριτήρια της Κοπεγχάγης. Θα πρέπει να εξακολουθήσει να στρέφει την προσοχή της στην αποτελεσματικότερη καταπολέμηση της διαφθοράς και στη βελτίωση της κατάστασης των Ρόμα. Μπορεί να θεωρηθεί ότι στην Ουγγαρία η οικονομία της αγοράς λειτουργεί ομαλά. Αναμένεται ότι θα είναι σε θέση να αντιμετωπίσει μεσοπρόθεσμα, τις ανταγωνιστικές πιέσεις και τις δυνάμεις της αγοράς υπό τον όρο ότι θα επιτευχθεί η ενσωμάτωση του εμπορικού κυκλώματος στο κοινοτικό και ότι θα αχθεί εις πέρας η αναδιάρθρωση των επιχειρήσεων που ήδη έχει αρχίσει. Ο ρυθμός μεταφοράς της κοινοτικής στην εθνική νομοθεσία παρέμεινε σταθερός και, γενικά, η σχετική διαδικασία συνοδεύτηκε από τις κατάλληλες θεσμικές και χρηματοδοτικές διατάξεις που διευκολύνουν την εφαρμογή της. Η Επιτροπή πιστεύει ότι η σταθερή πρόοδος της Ουγγαρίας, εφόσον συνεχιστεί, θα της επιτρέψει να αναλάβει μεσοπρόθεσμα τις υποχρεώσεις της ως μέλους υπό τον όρο ότι θα επιταχυνθεί η μεταφορά της νομοθεσίας για το περιβάλλον.

Η Πολωνία εξακολουθεί να πληροί τα πολιτικά κριτήρια της Κοπεγχάγης. Μπορεί να θεωρηθεί ότι η οικονομία της αγοράς λειτουργεί ομαλά και αναμένεται ότι θα είναι σε θέση να αντιμετωπίσει μεσοπρόθεσμα, τις ανταγωνιστικές πιέσεις και τις δυνάμεις της αγοράς, υπό τον όρο ότι θα επιταχυνθεί ο ρυθμός της οικονομικής αναδιάρθρωσης και ότι θα εξακολουθήσουν να αποφεύγονται οι παλινδρομήσεις στον τομέα της εμπορικής πολιτικής. Ο ρυθμός της μεταφοράς της νομοθεσίας είναι ακανόνιστος και υπάρχουν κενά όσον αφορά την αποτελεσματική λειτουργία θεσμών και διοίκησης σε καίριους τομείς, και ιδίως του περιβάλλοντος, της τυποποίησης και του ελέγχου των κρατικών ενισχύσεων. Οι πρόοδοι που έχουν γίνει ως σήμερα στη βιομηχανική αναδιάρθρωση, στη δικαιοσύνη και στις εσωτερικές υποθέσεις πρέπει να συνεχιστούν. Ωστόσο, η Επιτροπή πιστεύει ότι η πρόοδος της Πολωνίας θα της επιτρέψει, εφόσον συνεχιστεί, να αναλάβει μεσοπρόθεσμα τις υποχρεώσεις της ως μέλους.

Η Τσεχική Δημοκρατία εξακολουθεί να πληροί τα πολιτικά κριτήρια της Κοπεγχάγης, μολονότι η προσοχή της πρέπει να εξακολουθήσει να στρέφεται προς την κατάσταση των Ρόμα στο πλαίσιο της τσεχικής κοινωνίας. Μπορεί να θεωρηθεί ότι η οικονομία της αγοράς λειτουργεί ομαλά και αναμένεται ότι θα είναι σε θέση να αντιμετωπίσει μεσοπρόθεσμα, τις ανταγωνιστικές πιέσεις και τις δυνάμεις της αγοράς εντός της Κοινότητας υπό τον όρο ότι θα βελτιωθεί η διαχείριση των επιχειρήσεων και θα επιταχυνθεί η αναδιάρθρωσή τους. Αναμένεται ότι η Τσεχική Δημοκρατία θα καταφέρει γρήγορα να αναλάβει τις υποχρεώσεις της ως μέλους υπό τον όρο ότι ανακτηθεί η δυναμική της υιοθέτησης του κεκτημένου και ότι θα ενισχυθούν οι ανάλογες διοικητικές δομές του παρελθόντος έτους, ιδίως στους τομείς της εσωτερικής αγοράς, της γεωργίας, της δικαιοσύνης και των εσωτερικών υποθέσεων.